recursal/SuperWikiNEXT-32B huggingface dataset:
**אריאגנר סמית'** (בספרדית: **Ariagner Smith**; נולד ב-13 בדצמבר 1998) הוא כדורגלן ניקרגואי המשחק בעמדת החלוץ בפוניבז'.

קריירת מועדונים
---------------

סמית' התחיל את הקריירה שלו בקבוצות כדורגל מקומיות בניקרגואה. בגיל 16 חתם בריאל אסטייל מליגת העל הניקרגואית. שנה לאחר מכן נבחן באודינזה מהסרייה א', אך לא הצליח להרשים את ראשי המועדון.

ב-1 במרץ 2018 חתם בספרטקס יורמלה מליגת העל הלטבית במדיה שיחק עונה אחת. לקראת עונת 2019 הושאל לקיזילקום זראפשון ובמהלך העונה עזב ללוקומוטיב טשקנט שניהן מליגת העל האוזבקית. בעונת 2020 חזר לספרטקס ורשם 7 שערים ב-25 משחקים.

עונה לאחר מכן הושאל לספוטניק רצ'יצה מליגת העל הבלארוסית ובמהלך העונה הושאל לוולס מוסקבה.

בעונת 2022 הושאל לפוניבז' מליגת העל הליטאית. בעונה זו כבש 8 שערים ב-34 משחקים וחתם לשנתיים נוספות בקבוצה. עונה לאחר מכן כבש 14 שערים והיה מלך שערי הקבוצה שזכתה באליפות הראשונה שלה.

קריירה בינלאומית
----------------

ב-16 במרץ 2021 ערך את הופעת הבכורה שלו בנבחרת ניקרגואה בהפסד 2-0 להונדורס. ב-27 במרץ הבקיע צמד בניצחון 0-7 נגד איי טרקס וקייקוס במסגרת מוקדמות מונדיאל 2022.

תארים
-----

ריאל אסטייל
* ליגת העל הניקרגואית: 2014/2015, 2015/2016, 2016/2017

פוניבז'
* ליגת העל הליטאית: 2023

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר National Football Teams
* פרופיל, באתר FootballDatabase.eu
**אמירות ריאד** הייתה אמירות סעודית שהתקיימה מ-1902 עד 1913, והייתה השלב הראשון במדינה הסעודית השלישית.

היסטוריה
--------

ב-1891, הצליחו כוחות אמירות ראשידי לכבוש את אמירות נג'ד, ולגרש את בית סעוד לכווית. ב-1901 פרש עבד אל-רחמן אבן-פייצל מהנהגת בית סעוד, שעברה לידי עבד אל-עזיז אבן סעוד. בינואר 1902 פלשו כוחות בית סעוד בהנהגתו לאמירות ראשידי וב-13 בינואר, כבשו מחדש את ריאד.

במהלך השנים 1903 עד 1907 התקיימה המלחמה הסעודית-ראשידית (אנ'), בין כוחות האמירות הראשידית, בתמיכת האימפריה העות'מאנית לאמירות, במהלכה כבשה האמירות ב-1906 את מחוז אל-קסים.

האמירות הפכה לאמירות של נג'ד וחסה, לאחר כיבוש אל-אחסא ב-1913.

קישורים חיצוניים
----------------

ויקישיתוף מדיה וקבצים בנושא **אמירות ריאד** בוויקישיתוף

הערות שוליים
------------

1. 1 2 3  Madawi Al-Rasheed. *A History of Saudi Arabia*. Cambridge, England, UK: Cambridge University Press, 2002. Pp. 40.
2. ↑  J. A. Hammerton. *Peoples Of All Nations: Their Life Today And Story Of Their Past (in 14 Volumes)*. Concept Publishing Company, 2007. Pp. 193.
מימין לשמאל: בקבוק שמן זית, תרסיס שמן קנולה ובקבוק שמן סויה
**שמן בישול** הוא שומן צמחי, מבעל חיים או סינתטי המשמש לטיגון, אפייה וסוגים אחרים של בישול. משמש גם להכנת מזון וחומרי טעם וריח שאינם כרוכים בחום, כגון רטבים לסלט ורוטבי לחם, ובמובן זה אולי יותר נכון לכנות אותו **שמן מאכל**.

שמן בישול הוא בדרך כלל נוזלי, אם כי חלק משמנים המכילים שומן רווי, כגון שמן קוקוס, שמן דקלים ושמן זרעי דקלים הם מוצקים בטמפרטורת החדר.

סוגים של שמן בישול כוללים: שמן זית, שמן אבוקדו, שמן דקלים, שמן סויה, שמן קנולה, שמן זרעי דלעת, שמן תירס, שמן חמניות, שמן חריע, שמן בוטנים, שמן זרעי ענבים, שמן שומשום, שמן ארגן, שמן אורז ושמנים צמחיים אחרים.

שמן יכול להיות מתובל במוצרי מזון ארומטיים כגון עשבי תיבול, פלפל חריף או שום.

תרסיס שמן
---------

**תרסיס שמן** הוא מכל תרסיס של שמן בישול צמחי, שנועד לאפשר חיסכון בקלוריות בהכנת מאכלים הדורשים טיגון או בישול עם שמן. השמן ארוז במכל לחץ בתוספת חומר דחף. בעת לחיצה על פיית המכל ניתזת כמות קטנה של שמן, שניתן לרססה בשכבה דקה ואחידה על מחבת או סיר.

תרסיס שמן מכיל אותה כמות קלוריות כמו כל שמן, אך בניגוד לשמן הנמזג ישירות מבקבוק - כמות השמן המרוססת בלחיצה אחת קטנה מזו שתימזג מהבקבוק, ואף מכמות שתימדד בכף או כפית.

תרסיס שמן יכול להוות תחליף לשמן, חמאה או מרגרינה בעת הכנת מאכלים כגון חביתה, בצל מטוגן, ירקות מוקפצים וכדומה. אין הוא מתאים לשימוש במתכונים הדורשים טיגון בשמן עמוק, כמו טוגנים. תרסיס שמן מתאים גם לשימון תבנית אפייה במתכוני עוגות ופשטידות הדורשים זאת.

קיימים בשוק תרסיסי שמן בטעמים שונים - זית, חמאה, עם מלח.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **שמן בשול** |
| ויקישיתוף תמונות ומדיה בוויקישיתוף: **שמן בישול** |

|  |  |
| --- | --- |
| בקרת זהויות עריכת הנתון בוויקינתונים | 
* GND: 4182153-1
* LNB: 000340523

 |
פירוש נוסף ערך זה עוסק באי מלאכותי במפרץ סואץ. אם התכוונתם למשמעות אחרת, ראו האי גרין (פירושונים).

**האי גרין** (בערבית: **الجزيرة الخضراء**; בתעתיק מדויק: **אלג'זירה אלח'צ'ראא**; מילולית: האי הירוק) הוא אי מלאכותי קטן (145 מטר על 50 מטר) במפרץ סואץ, סמוך לפתח הדרומי של תעלת סואץ.

היסטוריה
--------

האי גרין הוא מבצר שנבנה על ידי הצבא הבריטי כדי להגן על תעלת סואץ מפני התקפות אוויריות וימיות במלחמת העולם השנייה. המבצר נבנה שלושה קילומטרים מדרום לפורט איברהים וארבעה קילומטרים מדרום לעיר סואץ ולפתח התעלה. המבצר נבנה מבטון מזוין על בסיס של אלמוגים. המבצר כלל בניין בן קומה אחת וחצר גדולה. באחד מקצות האי נבנה גשר בטון באורך 45 מטרים המוביל למגדל עגול בגובה חמישה מטרים, שעליו מתקן מכ"ם ושני תותחים נגד מטוסים. קיר שעליו גדר תיל נבנה לשם הגנה על האי מפני תקיפה מהים. יותר מתריסר מקלעים כבדים הוצבו על הגג. על שובר גלים שהקיף חלקית את השונית נבנו מספר בונקרים.

הצבא המצרי ירש את המתחם והפך אותו ליעד מבוצר.

 ערך מורחב – **הפשיטה על האי גרין**  

בלילה שבין 19 ו-20 ביולי 1969, כחלק מהזירה הימית במלחמת ההתשה, פשט כוח של שייטת 13 וסיירת מטכ"ל על האי. המבצע נערך בחודש החמישי למלחמת ההתשה בתעלה, לאחר עשרות רבות של הרוגים בתקריות בקו, וזמן קצר לאחר פשיטה מצרית על חניון טנקים ישראלי במוצב המזח מול פורט תאופיק שבה נהרגו 8 חיילים, נפצעו תשעה ונחטף חייל אחד. ממשלת ישראל החליטה לתקוף את המוצב באי גרין כתגובה לפשיטה המצרית, וכן מתוך כוונה להשיב לצה"ל את כוח ההרתעה ההולך ונשחק וכן להרתיע את הנשיא נאצר מלהמשיך בהתשה. נתוני המודיעין שקדמו לפשיטה הצביעו על כך שבאי ממוקמים עמדת מכ"ם לבקרת אש נגד מטוסים, תותחי נ"מ בני 37 ו-85 מ"מ ו-14 מקלעים, ושהוא מאויש על ידי 80–100 חיילים מצרים, כולל יחידת קומנדו. בפשיטה נהרגו שישה חיילי צה"ל ו-11 נפצעו. למצרים נגרמו 70–80 הרוגים. הכוח הפושט פוֹצץ את האגף הצפוני של המבצר בעזרת כ־80 ק"ג חומר נפץ. במהלך המבצע התברר כי המכ"ם ביעד היה דמה.

קישורים חיצוניים
----------------

ויקישיתוף מדיה וקבצים בנושא **האי גרין** בוויקישיתוף
**סולבי גייר אוטסן יואונסון** (באיסלנדית: **Sölvi Geir Ottesen Jónsson**; נולד ב-18 בפברואר 1984) הוא כדורגלן עבר איסלנדי ששיחק בעמדת הבלם.

קריירה
------

אוטסן התחיל את הקריירה שלו במחלקת הנוער של ויקינגור, בגיל 17 עלה לקבוצה הבוגרת. במשך 3 עונות הוא ערך 36 הופעות במדי ויקינגור. בשנת 2004 חתם ביורגודן השוודית, בשנת 2005 זכה עם הקבוצה באליפות. בשנת 2008 חתם בסונדרייסק תמורת 100 אלף אירו. בקיץ 2009 סלטיק הביעה עניין בשחקן, אך סונדריסקה לא אישרה להוציא את העסקה לפועל. ביוני 2010, חתם בפ.צ. קופנהגן ל-3 שנים תמורת 1.4 מיליון אירו. ב-25 באוגוסט 2010 הוא כבש את שער הבכורה שלו במועדון בניצחון 0-1 נגד רוזנבורג בלקלאב במסגרת מוקדמות ליגת האלופות. בסיום המשחק עלתה קופנהגן לשלב הבתים של ליגת האלופות לאחר שהפסידה 2-1 במשחק הראשון שנערך בנורווגיה (עלתה בזכות שערי חוץ). באותה עונה אוטסן היה שותף להעפלה ההיסטורית של המועדון לשמינית גמר המפעל. ב-1 באוגוסט 2013 חתם לשנתיים באוראל הרוסית.

ב-7 באוקטובר 2005 הוא ערך את הופעת הבכורה שלו בנבחרת איסלנד בהפסד 3-2 במשחק ידידות נגד פולין. לזכותו של אוטסן 25 הופעות בנבחרת ללא שער.

תארים
-----

פ.צ. קופנהגן
* אליפות דנמרק: 2010/2011, 2012/2013
* הגביע הדני: 2011/2012

יורגודן
* אליפות שוודיה: 2005
* הסופר קאפ השוודי: 2004, 2005

קישורים חיצוניים
----------------

ויקישיתוף מדיה וקבצים בנושא **סולבי אוטסן** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
**ג'יימס קי** (באנגלית: **James Kee**; ‏15 באפריל 1917 – 11 במרץ 1989) היה פוליטיקאי אמריקאי חבר המפלגה הדמוקרטית, שייצג את מחוז הקונגרס החמישי של וירג'יניה המערבית בשנים 1965–1973. הוא החליף בתפקיד את אמו, אליזבת קי, שהחליפה בתורה את בעלה, ג'ון קי.

ביוגרפיה
--------

קי נולד בבלופילד שבווירג'יניה המערבית. אביו, ג'ון קי, היה נציג מחוז הקונגרס החמישי של וירג'יניה המערבית בבית הנבחרים של ארצות הברית, ואמו אליזבת קי החליפה אותו בייצוג המחוז עד ל-1965. הוא בוגר אוניברסיטת ג'ורג'טאון. ג'יימס קי הגיע לראשונה אל גבעת הקפיטול כעוזר מנהלי בלשכתו של אמו בין השנים 1953–1965. כאשר אמו פרשה מהחיים הפוליטיים בבחירות 1964, התמודד קי על מחוז הקונגרס החמישי של וירג'יניה המערבית, ונבחר בהצלחה לקונגרס ה-89. הוא הצביע בעד חוק זכויות ההצבעה ב-1965 וחוק זכויות האזרח מ-1968.

לאחר מפקד האוכלוסין של ארצות הברית ב-1970 איבדה וירג'יניה המערבית מושב בבית הנבחרים האמריקאי. מחוז הקונגרס החמישי של וירג'יניה המערבית אותו ייצג קי אוחד עם המחוז הרביעי שבסיסו בהנטינגטון, שיוצג בידי עמיתו הדמוקרטי קן הקלר (אנ'). בית המחוקקים המדינתי של וירג'יניה המערבית התכוון לאלץ את הקלר, מתנגד קולני של ממסד המפלגה הדמוקרטית, לפרוש מתפקידו. המחוז החדש, על אף שנספר כמחוז הרביעי, הכיל 65% מהשטח הקודם של המחוז החמישי, והקלפים לכאורה היו לטובתו של קי. עם זאת, הקלר ניצל את קשריו ההדוקים עם איגודי העובדים במחוזו וגבר על קי בבחירות המקדימות.

לאחר שהפסיד בבחירות לקונגרס פרש קי מהחיים הפוליטיים ועבר להתגורר בפאייטוויל. ב-11 במרץ 1989 נפטר במונטוגומרי שבווירג'יניה המערבית, בן 71 במותו.

קישורים חיצוניים
----------------

* ג'יימס קי באתר המדריך הביוגרפי של הקונגרס של ארצות הברית (באנגלית)
* ג'יימס קי, באתר "Find a Grave" (באנגלית)

הערות שוליים
------------

1. ↑  ג'יימס קי באתר המדריך הביוגרפי של הקונגרס של ארצות הברית (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2010160298
* US Congress: K000038
* VIAF: 136466113
* WorldCat: lccn-no2010160298

 |
פירוש נוסף ערך זה עוסק בתוכנת מחשב. אם התכוונתם לריקוד וסגנון מוזיקלי, ראו סמבה.

**Samba** (באנגלית: **סמבה**), היא תוכנה חופשית המממשת מחדש את פרוטוקול התקשורת SMB/CIFS. התוכנה פותחה במקור על ידי אנדרו טרידג'ל. נכון לגרסה 3 ומעלה, Samba מספקת שירותי קבצים ומדפסות עבור קליינטים שונים של Microsoft Windows, ועובדת עם דומיין וינדוסי, כחבר בדומיין, או כ-Domain Controller. ‏ Samba פועלת על רוב מערכות הUnix ודמויות היוניקס, כגון לינוקס, סולאריס, AIX וBSD, כולל שרתי Mac OS X. סמבה היא סטנדרטית כמעט בככל ההפצות של לינוקס, וברוב המקרים נכלל בשירותי מערכת במערכות הפעלה מבוססת יוניקס. Samba פועלת תחת התנאים של הרישיון הציבורי הכללי של גנו. שם התוכנה מגיע מ-SMB, שמו של הפרוטוקול הסטנדרטי המשמש את מערכת הפעלת Microsoft Windows לשיתוף קבצים ברשת.

היסטוריה
--------

אנדרו טרידג'ל פיתח את הגרסה הראשונה של סמבה ליוניקס בדצמבר 1991 ובינואר 1992, כדוקטורנט באוניברסיטה הלאומית של אוסטרליה. בעזרת רחרחן הוא ניתח את פרוטוקול הרשת שהיה בשימוש תוכנת שרת Pathworks של חברת DEC. בגרסאות הראשונות, בינואר 1992, לא נמצא שם הולם לתוכנה, וטרידג'ל פשוט קרא לזה "שרת קבצים יוניקסי עבור Pathworks דוס". בגרסה 1.0, הבין טרידג'ל שהוא למעשה יישם את פרוטוקול NetBIOS, וכי תוכנה זו יכולה לשמש קליינטים במחשבים אחרים.

עם דגש על יכולת פעולה הדדית עם Microsoft LAN Manager, טרידג'ל שחרר "NetBIOS ליוניקס", nbserver, בגרסה 1.5 בחודש דצמבר 1993. גרסה זו הייתה הראשונה שכוללת תוכנת לקוח וגם שרת. כמו כן, בשלב זה נבחר הרישיון הציבורי הכללי של גנו כרישיון לתוכנה.

במהלך גרסה 1.5, השם שונה ל smbserver. עם זאת, טרידג'ל קיבל הודעה מחברה שבבעלותה היה כבר השם. השם Samba "סמבה" נגזר על ידי הפעלת פקודת grep (פקודה נפוצה במערכות יוניקס לחיפוש) במילון המערכת, וחיפוש מילים שהכילו את האותיות S,‏ M, ו-B, בסדר הזה.
הגרסאות הבאות שוחררו במהירות יחסית, וגרסה 1.9 ראתה אור בינואר 1995.
גרסה 2.0.0 שוחררה בינואר 1999, וגרסת 2.2.0 בחודש אפריל 2001.

גרסאות
------

* גרסה 3.0.0, שוחררה ב-23 בספטמבר 2003, והיותה שדרוג משמעותי. נוספה היכולת להצטרף ל-Active Directory כחבר.
* גרסה 3.2.0 שוחררה ב -1 ביולי 2008. עם גרסה זו, הפרויקט החליט לעבור לגרסאות מבוססות זמן. גרסאות מרכזיות חדשות, כגון 3.3, 3.4, נכנסות לתוקף כל 6 חודשים. תכונות חדשות מתווספות רק כאשר בגרסה חדשה, וגרסאות משניות משמשות רק לתיקוני באגים. כמו כן, 3.2 סימנה שינוי של רישיון מ־GPL2 ל־GPL3.
* גרסה 3.3.0 יצאה ב-27 בינואר 2009.
* גרסה 3.4.0 יצאה ב-3 ביולי 2009.
* גרסה 3.5.0 יצאה ב-1 במרץ 2010. זו הייתה הגרסה הראשונה לכוללת תמיכה ניסיונית ל-SMB2.
* גרסה 3.6.0 שוחררה ב-9 באוגוסט 2011. זוהי הגרסה הראשונה שכוללת תמיכה מלאה ב-SMB2.
* גרסה 4.0 יצאה ב-11 בדצמבר 2012. היא מהווה שכתוב מרכזי המאפשר ל-Samba להיות Domain Controller, המשתתפת באופן מלא בדומיין של Active Directory של Windows.

ראו גם
------

* קרברוס (פרוטוקול)

קישורים חיצוניים
----------------

ויקישיתוף מדיה וקבצים בנושא **Samba** בוויקישיתוף
* אתר האינטרנט הרשמי של Samba
* "Using Samba", ספר הדרכה מאת חברת O'Reilly (באנגלית)

הערות שוליים
------------

1. ↑  10 years of Samba!, נכתב על ידי אנדרו טרידג'ל באתר Samba.org, ינואר 2002.
2. ↑  A bit of history and a bit of fun, נכתב על ידי אנדרו טרידג'ל וצוות Samba ב-27.6.1997.

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph135813

 |
**יז'י ז'ולבסקי** (בפולנית: **Jerzy Żuławski** ‏14 ביולי 1874 – 9 באוגוסט 1915) היה סופר ומתרגם פולני.

ביוגרפיה
--------

יז'י ז'ולבסקי נולד בכפר ליד ז'שוב אז בתחומי האימפריה האוסטרו-הונגרית. אביו לקח חלק פעיל במרד ינואר בחלק של פולין שהיה תחת השליטה של האימפריה הרוסית. יז'י הצעיר היה תחת השפעת דעות של איבו בהקשר לפולין העצמאית. הוא התחנך במספר בתי הספר באזור ובשנת 1892 עבר לשווייץ בה למד באוניברסיטת ציריך ובמהשך עשה תואר שלישי באוניברסיטת ברן על עבודות של ברוך שפינוזה. באותה תקופה הוא עסק בתרגום של יצירות של פרידריך ניצשה, ארתור שופנהאואר ואדוארד פון הרטמן.

במקביל הוא התחיל לכתוב יצירות ספרותיות ובחזרה לקרקוב היה עורך של כתב עת Krytyka. לאחר חתונתו הוא התחיל לעבוד כמורה בקרקוב.

לקראת סוף 1901 הוא עזב את תחום ההוראה ועבר לתחום הספרות. באותה תקופה הוא כתב את יצירתו העיקרית על משלחת מדעית לירח. בסך הכל הוא כתב טרילוגיה על הנושא, כאשר בשנת 1912 בלביב הוצאו כל הספרים מחדש. תוך זמן קצר הם תורגמו לשפות רבות. כבר בשנת 1911 על בסיס אחד מהספרים בסדרה צולם סרט קולנוע.

בשנת 1907 הוא התחתן בפעם השנייה לקז'מיירה ז'ולבסקה והזוג עבר לזקופנה. ביתו הגדול היה מרכז לפעילות תרבותית של העיר. לאחר פרוץ מלחמת העולם הראשונה, הוא החליט להצטרף ליחידות פולניות שהיו חלק של הצבא אוסטרו-הונגריה בתקווה שפולין תזכה לעצמאות לאחר המלחמה. תוך כשנה רוב שטחי פולין שהיו חלק של האימפריה הרוסית נכבשו וז'ולבסקי הוצב בלודג'. באוגוסט 1915, במהלך ביקור בחזית, ז'ולבסקי חלה ונפטר לאחר מחלה קצרה. הוא היה בן 41 בלבד ובנו הצעיר נולד בפברואר 1916.

החל משנת 2008 מוענק בפולין פרס סיפרותי על שמו עבור יצירות של מדע בדיוני. הענקת הפרס מבוצעת בחסות איגוד הסופרים הפולנים והיא כוללת הפרס הראשי, פרס הזהב ופרס הכסף. אדם פשחשטה נמנה עם מקבלי הפרס.

קישורים חיצוניים
----------------

ויקישיתוף מדיה וקבצים בנושא **יז'י ז'ולבסקי** בוויקישיתוף
* ביוגרפיה ותאור יצירות
* יצירות של יז'י ז'ולבסקי

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007298113405171
* BIBSYS: 90545943
* BnF: cb10648808x (data)
* CiNii: DA05129092
* GND: 110137728
* ISNI: 0000 0001 0959 0148
* LCCN: n80138626
* NKC: jo20000082525
* NLP: a0000001182256
* NTA: 069147086
* RERO: 02-A004025109
* SUDOC: 168158817
* VIAF: 20269297
* WorldCat: lccn-n80138626

 |
**זאב ורדי** (**פאול וָאגוֹ**; 19 במאי 1917 – 28 באוגוסט 1990) היה שחיין ושחקן כדורמים אוסטרי-ישראלי. סגן אלוף המכביה השנייה (1935), אלוף ושיאן ארץ ישראל, שחקן מכבי חיפה בכדורמים בשנות ה-30 וה-40 שופט כדורמים ובמשך שנים רבות כרוז בתחרויות בינלאומיות בשחייה.

ביוגרפיה
--------

ורדי נולד וגדל בווינה שבאוסטריה בשם **פאול ואגו** (Paul Vago). הוא התאמן בשחייה בקבוצת הכח וינה בהדרכתו של זיגו ורטהיימר (Zsigo Wertheimer;‏ 1897–1965), וכן שיחק בקבוצה בכדורמים.

באליפות אוסטריה שנערכה בשנת 1934 הוא זכה במדליית ארד במשחה ל-400 מטר חופשי בתוצאה של 5:44.8 דקות.

במכביה השנייה, שנערכה בישראל בשנת 1935, זכה ורדי בשתי מדליות, כסף וארד. מדליית כסף, במשחה ל-1,500 מטר חופשי בתוצאה של 22:11 דקות, אחרי פרנטישק גטרויר מצ'כוסלובקיה, שקבע שיא מכביה חדש של 21:33.0 דקות ולפני ג'ורג' שיינברג מארצות הברית (22:53 דקות). מדליית ארד, במשחה שליחים 4x200 מטר חופשי, אחרי צ'כוסלובקיה 10:22.0 דקות ומצרים. נוסף לכך, הוא סיים במקום רביעי במשחה ל-400 מטר חופשי בתוצאה של 5:41.0 דקות.

בתחרות שחייה שנערכה בשנת 1936 קבע ורדי כשחיין מכבי חיפה במשחה ל-400 מטר חופשי שיא ישראלי חדש של 5:34.3 דקות, שיפור לשיא הטרי של שלמה תנשמת חברו לאגודה (5:49.8 דקות). בתחרות שנערכה בשנת 1939 הוא שיפר את שיאו הישראלי והעמידו על תוצאה של 5:28.0 דקות. שיא זה החזיק מעמד כ-13 שנים ונשבר על ידי ישעיהו אלבאום מברית מכבים עתיד (5:27.9 דקות).
באותה שנה (1936) עלה לארץ ישראל.

ורדי עבד בחברת הלנה רובינשטיין.

נפטר בחיפה בשנת 1990, בגיל 73, שם גם נקבר.

קישורים חיצוניים
----------------

* לקראת התחרויות השחייה במכביה השניה, דואר היום, 17 בפברואר 1935
* ד"ר משה הרניק, תור-הזהב לשחייני "הכוח" בווינה, אומר 1 ביולי 1939
* כיצד גברה תל אביב על חיפה בשחיה, המשקיף, 24 באוגוסט 1947
* טבלת השיאים בארץ ובחוץ לארץ, קול העם, 21 בספטמבר 1947
* צבי כתבי, בספורט/ עשירים בגולה ודלים בישראל, דבר, 16 ביוני 1950
* התשיעית של ואגו, מעריב, 19 ביולי 1977
* אורי ירון, ותיקי השחיה בארץ שוב זינקו לבריכה, מעריב, 20 בספטמבר 1976
* היסטוריה בישראל, ספורט ללא עבר - ד"ר חיים קאופמן

הערות שוליים
------------

1. 1 2 3 4 5  ורדי זאב, באתר חברה קדישא חיפה; בית המשפט המחוזי בחיפה, **ילקוט הפרסומים** 716 (12 בנובמבר 1959), עמ' 248.
2. ↑  בספורט, באתר הארץ, 12 באוקטובר 1934
3. ↑  המנצחים במכביה הראשונה והישגיהם, דואר היום, 2 באפריל 1935
4. ↑  טבלאות ושיאים של השגי 6 המכביות ושל ישראל, מעריב, 22 באוגוסט 1965
5. ↑  הישגי המכביה השנייה, דואר היום, 17 במאי 1935
6. ↑  Maccabiah Games before World War II (באנגלית)
בית נחמיה בשכונת אבו תור בירושלים
**נחמיה כהן** (30 באפריל 1943 – 5 ביוני 1967) היה קצין בצבא הגנה לישראל ולוחם בסיירת מטכ"ל. כהן חולק עם אהוד ברק את התואר (הלא רשמי) "החייל המעוטר ביותר בצה"ל", לאחר שקיבל את עיטור המופת וכן ארבעה צל"שי הרמטכ"ל וכמה מכתבי הערכה על פעולותיו הביטחוניות.

ביוגרפיה
--------

נחמיה כהן נולד בירושלים להורים שעלו מטורקיה בסוף מלחמת העולם הראשונה. אחיו הוא אל"ם (במיל') אליעזר כהן (צ'יטה), שהיה טייס וקצין בכיר בחיל האוויר, ולאחר מכן חבר הכנסת.

בנובמבר 1961 התגייס לצה"ל והתנדב לסיירת מטכ"ל. כהן עבר טירונות צנחנים ולאחר מכן מסלול הכשרה כלוחם ביחידה וכן הכשרה כמפקד כיתה. באוגוסט 1963, אף שהוצבו בפניו מגבלות בקבלה לקורס, סיים בהצטיינות קורס קציני חי"ר ובסיומו שב ליחידה כמפקד צוות, והחליף את אהוד ברק כמפקד הפעולות הייעודיות של הסיירת. במהלך שירותו בסיירת מטכ"ל, ביצע פעולות רבות שבעקבותיהן זכה לצל"ש מהרמטכ"ל צבי צור, לשלושה צל"שים מהרמטכ"ל יצחק רבין ולעיטור המופת. נסיבות קבלת כל העיטורים נותרו חסויות. עיטור המופת הוענק לו על "מבצע כחל", פעולה של הסיירת שהוביל בעומק מצרים. הכוח הובא לשם בשלושה מסוקים תחת פיקודו של אחיו הבכור, הטייס אליעזר כהן. על פעולה זו זכו שניהם בצל"ש שהומר ב-1973 בעיטור המופת.

בפברואר 1967 עבר לחטיבת הצנחנים ושירת כסגן מפקד פלוגה ב' בגדוד 202. כהן השתתף במלחמת ששת הימים בקרב רפיח. ביום הראשון למלחמה נפל מפקד הפלוגה יחיאל אמסלם בטיהור מוצב חירבת דרג'. לאחר נפילת המ"פ קיבל כהן את הפיקוד על הפלוגה, הוביל אותה לקרב שנערך ליד חירבת זיתון ברצועת עזה ובמהלך הקרב נפל.

כהן הובא לקבורה בבית הקברות הצבאי לשעת חירום בבארי ולאחר זמן הועבר לקבורה בבית הקברות הצבאי בהר הרצל בירושלים.

הרמטכ"ל יצחק רבין אמר כי "אין אני מכיר קצין מעולה כל כך בעל הישגים מרשימים כל כך שתרם לביטחון המדינה כמוהו". תפקידו בצנחנים נועד להכשירו לפיקוד עתידי על סיירת מטכ"ל.

על שמו נקראים המרכז הקהילתי "בית נחמיה" ברחוב ישי בירושלים, וחוגי הסיור הירושלמיים לבני נוער "אגודת חוגי הסיירות ע"ש סרן נחמיה כהן ז"ל", המופעלים בהתנדבות מזה שנים רבות על ידי חבריו.

לקריאה נוספת
------------

* "נזכור את כולם: חללי קהילת המודיעין במלחמת ששת הימים", ‏**מבט מל"מ**, 79 (תשרי תשע"ח), עמ' 25‏, באתר "כותר"

קישורים חיצוניים
----------------

* אתר בית נחמיה(הקישור אינו פעיל)
* קורות החיים של נחמיה כהן, באתר "יזכור" של משרד הביטחון
* עיטור המופת שהוענק לנחמיה כהן, באתר "בעוז רוחם" של אגף כוח האדם בצה"ל
* סרן נחמיה כהן, באתר חטיבת הצנחנים
* אייל לוי, ‏הגיבור האלמוני: הלוחם המעוטר בדורו שנפל במלחמת ששת הימים, באתר מעריב אונליין, 3 ביוני 2017
* עדי מנדל, נדב זק, סרן נחמיה כהן ז"ל, גיליון במחנה, מאי 2017, עמ'8–10

הערות שוליים
------------

1. ↑  חיילי צה"ל המעוטרים ביותר, באתר הגבורה
2. ↑  טל זגרבה, השוויתי את הנחיתה שלנו לנחיתה על הירח, באתר הגבורה, במחנה, 8 באוגוסט 2008, עמ' 54–55 קובץ PDF.
3. ↑  בית נחמיה
4. ↑  אגודת חוגי הסיירות ע"ש סרן נחמיה כהן ז"ל
**וסטמורלנד דייוויס** (באנגלית: **Westmoreland Davis**;‏ ‏21 באוגוסט 1859 – 7 בספטמבר 1942) היה עורך דין אמריקאי, פוליטיקאי והמושל ה-48 של וירג'יניה, הוא כיהן בתפקיד זה מ-1 בפברואר 1918 עד 1 בפברואר 1922.

ביוגרפיה
--------

דייוויס נולד למשפחה עשירה ומוכרת ב־21 באוגוסט 1859. הוא נולד על סירה באוקיינוס האטלנטי. במהלך מלחמת האזרחים אביו נפטר, ומשפחת דייוויס איבדה חלק ניכר מעושרה, וסבלו מבעיות כלכליות קשות.

אמו של דייוויס, אנני, עשתה כמיטב יכולתה לפרנס את בנה. בגיל 14 דייוויס זכה במלגה למכון הצבאי בווירג'יניה. הוא היה הצוער הצעיר ביותר שהשתתף אי פעם. הוא סיים את לימודיו בשנת 1877. לאחר שלימד במשך שנתיים, עבד דייוויס כפקיד בחברת הרכבת. בשנת 1883 הוא למד שנה אחת לתואר שני באוניברסיטת וירג'יניה. בשנה שלאחר מכן נרשם לבית הספר למשפטים של קולומביה במדינת ניו-יורק.

הוא סיים את לימודיו בקולומביה בשנת 1886. לאחר סיום הלימודים הצטרף למשרד עורכי דין יוקרתי בעיר ניו יורק. הקריירה המשפטית שלו בניו יורק הפכה אותו לעשיר לפני שחזר לווירג'יניה.

בשנת 1903 רכש דייוויס את "מורבן פארק", אחוזה היסטורית של 1,000 דונם ופארק סוסים בליסבורג, וירג'יניה. דייוויס ואשתו מרגרט היו פרשים נלהבים. דייוויס ייסד את מועדון הצייד ה- Loudoun Hunt, והפך ליושב ראש מועדון של כלבי השועל, Foxhounds.

באחוזה, החל לעסוק בחקלאות, למרות חוסר הניסיון שלו בתחום. דייוויס דגל ברפורמה בענף החקלאות. הוא דגל במיוחד בשימוש במדע לשיפור הפרודוקטיביות והתברואה.

בשנת 1912 קנה דייוויס את כתב העת Southern Planter, אשר באותה תקופה אחד המגזינים הפופולריים ביותר בדרום. הוא השתמש במגזין כדי לסייע לרפורמות שעליהן הוא נאבק בענף החקלאות.

בשנת 1917 דייוויס נבחר כנציג הדמוקרטים להיות המושל ה -48 של וירג'יניה. הוא נבחר ברוב של 71.47% מהקולות, והביס את הרפובליקני תומאס ג'יי מונסי ואת הסוציאליסט פרנק סמית. דייוויס נבחר כמועמד "רטוב", זה קרה בתקופת היובש והיה נגד האיסור על מכירת המשקאות האלכוהוליים. כמושל, דייוויס המשיך לתמוך בשינויים בענף החקלאות.

הוא לחץ על קבלת כספי סיוע לחקלאים, כמו גם על כסף למחקר מדעי שיסייע לתעשיית החקלאות. הוא הגדיל את המימון למכללות ואוניברסיטאות בווירג'יניה. בסך הכל דייוויס גרם לרפורמה והביא למודרניזציה של מדינת ווירג'יניה.

דייוויס נפטר ב -2 בספטמבר 1942 בבית חולים בבולטימור לאחר שלקה בשבץ ונקבר בפארק מורבן שבליסבורג. את מסמכי עבודותיו ומבצעיו מימי היותו מושל וירג'יניה ניתן למצוא בספרייה של וירג'יניה.

דייוויס היה אח בלשכת ענף הזית מס' 114 (Olive Branch Lodge)בליסבורג, של הבונים החופשים בווירג'יניה.

קישורים חיצוניים
----------------

ויקישיתוף מדיה וקבצים בנושא **וסטמורלנד דייוויס** בוויקישיתוף
* ההיסטוריה של פארק מורבן
* famous virginians
* TheLoudounhunt
* וסטמורלנד דייוויס, באתר "Find a Grave" (באנגלית)

הערות שוליים
------------

1. ↑  National Governors Association, web.archive.org, ‏2011-06-28
2. ↑  Davis, Westmoreland (1859–1942) – Encyclopedia Virginia (באנגלית אמריקאית)
3. ↑  A Guide to the Executive Papers of Governor Westmoreland Davis, 1911-1922 (bulk 1918-1922) Davis, Westmoreland, Records of Virginia Governor 21567a, ead.lib.virginia.edu

|  |  |
| --- | --- |
| בקרת זהויות עריכת הנתון בוויקינתונים | 
* GND: 1175997994
* LCCN: n88156223
* SNAC: w6930sc3
* VIAF: 70484794
* WorldCat: lccn-n88156223

 |
**נובטוס דיסמאס מירושי** (באנגלית: **Novatus Dismas Miroshi**; נולד ב-2 בספטמבר 2002 בטנזניה) הוא כדורגלן טנזני המשחק בעמדת הקשר בקבוצת שחטאר דונצק ובנבחרת טנזניה.

קריירת מועדונים
---------------

דיסמאס נולד בטנזניה וגדל במחלקות הנוער של עזאם וביאשרה יונייטד המקומיות. ב-3 בנובמבר 2020 הצטרף דיסמאס אל מחלקת הנוער של מכבי תל אביב. לקראת עונת 2021/2022 הושאל דיסמאס לבית"ר תל אביב בת ים מהליגה הלאומית. ב-1 באוקטובר 2021 ערך את הופעת הבכורה שלו במועדון, כשנכנס כמחליף בניצחון 1-0 על הפועל עפולה במסגרת המחזור השישי בליגה לעונת עונת 2021/2022 בליגה הלאומית.

קריירה בינלאומית
----------------

ב-2 בספטמבר 2021 ערך דיסמאס את הופעת הבכורה שלו בנבחרת טנזניה, בתיקו 1-1 נגד נבחרת הרפובליקה הדמוקרטית של קונגו במסגרת מוקדמות מונדיאל 2022. ב-7 בספטמבר הבקיע את שער הבכורה שלו בנבחרת, בניצחון 3-2 על נבחרת מדגסקר, גם כן במסגרת מוקדמות מונדיאל 2022.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams

הערות שוליים
------------

1. ↑  רז אמיר, ‏נובאטוס מירושי הצטרף לנוער של מכבי ת"א, באתר ONE‏, 3 בנובמבר 2020

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"נובטוס דיסמאס"**.
**בסיס חיל האוויר אינג'ירליק** (טורקית **İncirlik Hava Üssü**) שוכן באינג'ירליק (İncirlik), כ-11 ק"מ מזרחית למרכז העיר אדנה ו-33 ק"מ מצפון-מערב לחוף הים התיכון בדרום טורקיה. הבסיס מופעל על ידי נאט"ו, הצבא הטורקי וחיל האוויר האמריקני. בשדה מסלול אחד מבטון באורך של 3,048 מטר ובקרבתו 57 דירים תת-קרקעים.

בבסיס מאוחסנות כ-90 פצצות אטום מדגם B61.

היסטוריה
--------

מטוס בואינג E-3 סנטרי בנחיתה באינג'רליק
ב-1951 החל חיל ההנדסה של צבא ארצות הברית בהקמת הבסיס שנועד במקור לשמש לצורכי אימונים וכבסיס להתערבות מהירה בשעת חירום. ב-6 בדצמבר 1954 נחתם הסכם בין צבא טורקיה לבין חיל האוויר האמריקני להפעלתו המשותפת, וב-21 בפברואר 1955 נחנך הבסיס ונקרא בסיס חיל האוויר באדנה. יעודו של המתקן שונה לבסיס למפציצים ארוכי טווח המסוגל לתמוך בכל פעילות אווירית צבאית. באוקטובר 1955 חובר הבסיס לצינור דלק המגיע מיומרטלק (Yumurtalık) שלחוף הים התיכון, וב-28 בפברואר 1958 שונה שמו לבסיס חיל האוויר אינג'ירליק.

הבסיס שימש במחצית השנייה של שנות החמישים כמוקד הניסויים בבלון לחיזוי מטאורולוגי שנערכו על ידי חיל האוויר האמריקאי (פרויקט L119) וכבסיס העיקרי לטיסות הסיור של מטוס הריגול לוקהיד U-2 שפעלו מאפגניסטן במזרח ועד למרחב האווירי שמעל לים השחור במערב. ב-1 במאי 1960 הופסקה הפעלת הטיסות לאחר משבר מטוס הריגול U-2. בעקבות מלחמת האזרחים הראשונה בלבנון ב-1958, הופעלו מהבסיס טיסות סיור והפגנת נוכחות של חיל האוויר האמריקני גם בשמי לבנון. כתוצאה מכך הבסיס גדל באופן משמעותי וקלט גם מטוסי קרב ויחידות תומכות.

מטוס תדלוק בואינג KC-135 סטרטוטנקר של חיל האוויר האמריקאי בהמראה מאינג'ירליק
בשנות השבעים הסכים חיל האוויר הטורקי לאפשר לאמריקאים לעשות שימוש במטווח טילי אוויר-קרקע הנמצא במערב אנטוליה כמו גם מעל הים, ופעילות האימונים האווירית בבסיס התרחבה. ב-1975 ולאחר האמברגו שהטילה ארצות הברית על טורקיה בעקבות פלישת טורקיה לקפריסין ב-1974, הכריזה ממשלת טורקיה כי כל הבסיסים האמריקנים ברחבי המדינה ייסגרו ויועברו לידי צבא טורקיה. רק בסיס אינג'ירליק ובסיס חיל האוויר באיזמיר נותרו פעילים בשל כך שבוצעו בהם גם משימות של נאט"ו. בספטמבר 1978 הוסר האמברגו ופעילות חיל האוויר האמריקני הושבה לאחר חתימת הסכם לשיתוף פעולה צבאי וכלכלי בין ארצות הברית וטורקיה ב-29 במרץ 1980.

במלחמת המפרץ ב-1990 נוהלה המערכה האווירית בצפון עיראק מבסיס אינג'ירליק באמצעות 140 מטוסים, ולאחריה ועד 1996 נערכו ממנו פעולות פינוי וסיוע לאוכלוסייה הכורדית בצפון עיראק. מ-1997 ועד 2003 עסקו מטוסי חיל האוויר האמריקני בבסיס באכיפת החלטת האומות המאוחדות בדבר איסור טיסה בצפונה של עיראק (Operation Northern Watch).

התנועה האווירית בבסיס גדלה פי שישה לאחר פיגועי 11 בספטמבר והבסיס שימש כמוקד העיקרי לפעילות האווירית האמריקאית במלחמת אפגניסטן. פעילות זו קטנה לאחר הקמת בסיסים קרובים יותר באפגניסטן ובאוזבקיסטן.

קישורים חיצוניים
----------------

ויקישיתוף מדיה וקבצים בנושא **בסיס חיל האוויר אינג'ירליק** בוויקישיתוף
* 

* אתר האינטרנט הרשמי של בסיס חיל האוויר אינג'ירליק (באנגלית)
* האתר הרשמי של בסיס חיל האוויר האמריקני באינג'ירליק

הערות שוליים
------------

1. ↑  Report: US considers withdrawing nuclear bombs from Turkey, ‏3 באפריל 2010 (באנגלית) (ארכיון).

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 0432 5144
* LCCN: no2018071376
* VIAF: 2586152822000201040001
* WorldCat: lccn-no2018071376

 |
הרב **יוסף בר-שלום** (ה'תרצ"ה, 1935 - א' באלול ה'תשע"ה, 16 באוגוסט 2015) היה רבה הראשי של בת ים וראש בית המדרש לדיינים בעיר. מחבר ספרי השו"ת "נצח יוסף" ו"ויצבור יוסף". על הספר נצח יוסף זכה בפרס הרב טולידאנו לספרות תורנית לשנת תשמ"ד.

ביוגרפיה
--------

נולד לחנה ובן-ציון חי בר-שלום ונישא ליעל. בבחרותו למד בישיבת מקור חיים בירושלים ובהמשך, בבית המדרש הגבוה להוראה שעל ידה, שם הוסמך לרבנות.

אחיו הוא הרב עזרא בר-שלום, דיין בבית הדין הרבני הגדול שכיהן בעבר כאב בית הדין של תל אביב ובעלה של עדינה בר-שלום.

באמצע שנות ה-70 התמנה הרב אליהו בקשי דורון רבה הראשי של בת ים, למשרת הרב הראשי לחיפה, והרב בר-שלום התמנה במקומו לרב הראשי של בת ים. הוא נשא בתפקיד זה כ-40 שנה, עד פטירתו בא' באלול ה'תשע"ה, ה-16 באוגוסט 2015. במרץ 2018 התמנה בנו, הרב אליהו בר-שלום, לרבה הראשי של העיר.

ספריו
-----

* **שו"ת **נצח יוסף** - א**, ירושלים תשמ"ג, באתר היברובוקס
* **שו"ת **ויצבור יוסף****, בת ים תשס"א, באתר אוצר החכמה

קישורים חיצוניים
----------------

* ישי כהן, ‏רבה של בת ים הגאון רבי יוסף בר שלום זצ"ל, באתר כיכר השבת, 16 באוגוסט 2015
* ישי כהן, ‏הרבנית יעל בר שלום נפרדת בבכי מבעלה זצ"ל • צפו בווידאו, באתר כיכר השבת, 17 באוגוסט 2015

הערות שוליים
------------

1. ↑  ישי כהן, ‏הגאון רבי אליהו בר שלום הוכתר לרבה של בת ים • תיעוד, באתר כיכר השבת, 19 במרץ 2018

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007574632705171
* ISNI: 0000 0004 5222 7071
* LCCN: nr93039012
* VIAF: 317133401
* WorldCat: lccn-nr93039012

 |
**דִּיסְפְּלַזְיָה** (באנגלית: **Dysplasia**, תרגום מיוונית: "צורה רעה". במינוח האקדמיה ללשון העברית: **פֶּרַע הִתְפַּתְּחוּת**) היא מונח מעורפל המשמש בפתולוגיה להתייחסות לחריגות בהתפתחות או בצמיחה ובידול של האפיתל (דיספלזית אפיתל). 

מונחים כמו דיספלזית ירך, דיספלזיה סיבית מעידים על התפתחות חריגה ברמה המיקרוסקופית וגם המאקרוסקופית. 

התסמונת המיאלודיספלזטית או דיספלזיה של תאים יוצרי דם, מראה עליה במספרם של תאים לא בשלים במח העצם, וירידה בתאים בוגרים ופונקציונליים בדם. 

לעיתם גידולים דיספלזטיים נסוגים ללא התערבות, במקרה שאין נסיגה ספונטנית ניתן להסיר את הגידול בניתוח, בצריבה או בהקפאה. הסרת הרקמה הדיספלזטית מונעת התפתחותה של הדיספלזיה לגידול סרטני מלא- ניאופלזיה.

הדיספלזיה הידועה ביותר היא הנגע הקדם סרטני של צוואר הרחם (cervical intraepithelial neoplasia - CIN). אף על פי שנשים חשות ברקמה הלא נורמלית רק לעיתים נדירות, הדיספלזיה מתגלה בבדיקת משטח צוואר הרחם וכך מטופלת מבעוד מועד לפני התפתחות סרטן צוואר הרחם.

דיספלזית אפיתל
--------------

דיספלזית אפיתל מורכבת מהתרחבות של תאים לא בשלים (כגון תאים של האקטודרם), עם ירידה במספר ומיקום של תאים בוגרים במקביל. דיספלזיה היא בדרך כלל מעידה על תהליך ניו-פלסטי מוקדם. משתמשים במונח דיספלזיה בדרך כלל כשמדובר בחריגות תאית המוגבלת לרקמת מקור, כמו במקרה של נאופלזיה מקורית מוקדמות. 

דיספלזיה, שבה מתעכבת הבשלה וההתמיינות של התאים, יכולה להתנגד למטפלזיה, שבה תאים בוגרים, מתמיינים מסוג אחד מוחלפים על ידי תאים בוגרים, מתמיינים מסוג אחר.

### דוגמאות

אחת הדוגמאות לדיספלזיה היא דיספלזיה אפיתילית של צוואר הרחם (גידול תוך-אפיתל של צוואר הרחם - הפרעה שבדרך כלל מזוהה על ידי בדיקת פאפ חיובית) שנוצרת על ידי עליה בהיקף התאים הלא בשלים המוגבלות למשטח הרירי, ולא חודרים לתוך הרקמה הרכה העמוקה דרך הקרום הבסיסי (Basement membrane)

### מיסוך

חלק מבדיקות גילוי סרטן יכולות להיקרא "מיסוך לדיספלזית אפיתל". העיקרון מאחורי בדיקות אלה הוא שרופאים מצפים שדיספלזיה מתפתחת אצל בן אדם טיפוסי באותו קצב של האוכלוסייה. בהתבסס על העיקרון הזה חוקרים מעצבים את המלצות מיסוך עם ההנחה שאם הרופא לא יכול למצוא דיספלזיה בזמן מסוים, אז קביעת עוד בדיקה בלי לחכות תקופה עד שיהיה פוטנציאל להתפתחות דיספלזיה חדשה עלולה להוות בזבוז של משאבים רפואיים של המטופל והמטפל כי הסיכויי לגלות משהו חדש יהיה קלוש מאוד.

ראו גם
------

* סרטן (מחלה)

* מטפלזיה

לקריאה נוספת
------------

* The Parents' Guide to Hip Dysplasia Paperback – April 9, 2013 by Betsy Miller

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **דיספלזיה** |
| ויקישיתוף תמונות ומדיה בוויקישיתוף: **דיספלזיה** |

* דיספלזיה, באתר אנציקלופדיה בריטניקה (באנגלית)

* אתר NCI - (אנגלית)

* דיספלזיה של מפרק הירך

הערות שוליים
------------

1. ↑  פֶּרַע הִתְפַּתְּחוּת במילון מונחים שונים ברפואה ב (תשע"ד), באתר האקדמיה ללשון העברית

|  |  |
| --- | --- |
| בקרת זהויות עריכת הנתון בוויקינתונים | 
* GND: 4127500-7
* LNB: 000120062

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
פרק זה טעון שכתוב. אנא תרמו לוויקיפדיה ועזרו לשכתב אותו. הסיבה היא תרגמת.
**פייסל בן סולטאן בן אלחאמידי אלדוויש** (ערבית: **فيصل بن سلطان .الدويش**; 1880 – 3 באוקטובר 1931) הוא האמיר של שבט המוטאיר ואחד המנהיגים הבולטים של תנועת אל-אח'ואן, והאמיר של העיירה אל-ארטוויה. הוא קיבל את השיח'דום אחרי אביו, הסולטאן אל-דוויש, והתיישב בעיירה אל-ארטוויה בשנת 1915 והשתתף בקרבות מכריעים רבים בהקמת ממלכת ערב הסעודית.. באותו זמן הוא לחם לצדו של עבדול עזיז בן סעוד מאז 1907, החל בקרב על טרמינל רואדאת מוחנה, אסיד, ג'הרה, ניסייה, ברד ואגר בצפון על הגבולות עם עיראק וכווית. הוא השתתף בשליטה בחיג'אז, שם הוביל את כוחות האחים שצררו על מדינה לפני שנפלה לידי בית סעוד ב-1925. לאחר סיפוח החיג'אז, אד-דוויש וחבריו החליטו; מנהיגי תנועת האחים, להשלמת הפלישות לעיראק, שגרמו למשבר דיפלומטי בין **ממלכת החיג'אז ונג'ד** לשכנותיה עקב קיומם של הסכמי גבול שנחתמו במוחמרה ובאוקאיר עם עיראק וכווית בחסות בריטית. עם זאת, הדבר הניא את האחים שקראו תיגר על אבן סעוד וגרם לו למבוכה פוליטית, שכן הם ראו בכיבושיהם ג'יהאד וניצחון לאסלאם. העניין הסתיים במרד שלהם נגד אבן סעוד, ואל-דוויש התנגש עם בית סעוד בקרבות רואדאת אל-סבלה, אום רדמה ונקיר ב-1929, עד שנאלץ להיכנע לכוחות הבריטים ב-1930, אשר מסר אותו לעבדולעזיז בן סעוד, אז הוא כלא אותו עד מותו ב-3 באוקטובר 1931 לספירה בכלא ריאד.

קישורים חיצוניים
----------------

ויקישיתוף מדיה וקבצים בנושא **פייסל עד-דוויש** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n2015064275
* VIAF: 109144782707849222732
* WorldCat: lccn-n2015064275

 |
חותם אוניברסיטת בולוניה
פסל באוניברסיטת קולומביה, ניו יורק
**אלמה מאטר** (בלטינית: **Alma mater**) הוא מושג לטיני, שמשמעו "אם מזינה". הביטוי שימש ברומי העתיקה כתואר לאלה האם, ובנצרות של ימי הביניים היה כינויה של מרים, אם ישו. 

בשפה האנגלית העכשווית הביטוי משמש לרוב כדי להתייחס למכללה או לאוניברסיטה כלשהי בה התחנך האדם. 

המונח לקוח מן המוטו **Alma Mater Studiorum** של האוניברסיטה הוותיקה ביותר באירופה כמוסד פעיל ומעניק תארים ברציפות, אוניברסיטת בולוניה באיטליה, שנוסדה בשנת 1088 לספירה בבולוניה ופועלת שם עד היום.

בשפות מודרניות רבות משמש המונח בדרך כלל ובעיקר באקדמיה; באנגלית בריטית נהוג להשתמש בו על פי רוב במקום שם האוניברסיטה או המכללה שבה למד האדם שמדובר בו. בארצות הברית מקובל המונח בשימוש גם ביחס לבית ספר תיכון או יסודי.

"אלמה מאטר" היא לפעמים גם תחילתו של המנון או שיר של מוסד לימודי, ויכולה להתקבל ככותרת לסוגה. במובנו זה, המונח מוכר יותר בארצות הברית מאשר בממלכה המאוחדת. בארצות הברית המונח מתייחס במקרים רבים לכל השיר, בניגוד לפתיחתו בלבד.

פרק 7 בעונה 6 של הסדרה הכתר נקרא אלמה מאטר. הפרק עוסק בלימודי האקדמיה שלהנסיך וייליאם אך גם בהכרות עם אשתו לעתיד קייט מידלטון על כן ניתן לפירוש דו משמעי.

קישורים חיצוניים
----------------

ויקישיתוף מדיה וקבצים בנושא **אלמה מאטר** בוויקישיתוף

* Definition of *alma mater* at Merriam-Webster Online
סוגים שונים של טבק הרחה
"יהודים מריחים טבק" - ציורו של עמנואל סלומון פרידברג מירובסקי (1829–1908), בן העיר פראג
**טבק הרחה** הוא סוג של טבק הנצרך ללא הבערתו. קיימים מספר סוגים של טבק הרחה, אולם בדרך כלל הכוונה היא לטבק המעובד לאבקה יבשה הנשאפת לחלל האף.

היסטוריה
--------

עמים ילידים בברזיל היו הראשונים אשר השתמשו בטבק טחון להרחה. הם נהגו לעבד את הטבק בעלי ומכתש עשויים עץ. את הטבק המעובד אחסנו בכלים אטומים עשויים עצמות. שימוש בטבק הרחה בקרב בני הטאינו נצפה על ידי נזיר פרנציסקני, האב ראמון פאנה, שהשתתף במסעו השני של קולומבוס לעולם החדש בשנת 1493. בשובו לאירופה הביא עמו האב ראמון טבק הרחה.

במאה ה-16 החזיקו סוחרים ספרדים במונופול על הסחר בטבק הרחה, לאחר שמפעלים ראשונים ליצורו קמו בעיר סביליה. יצור טבק להרחה בעיר סביליה נמשך לאורך מאות שנים ובמאה ה-18 הוקם בית החרושת המלכותי לטבק (בספרדית: Real Fábrica de Tabacos) מחוץ לחומות העיר, אשר היה הבניין השני בגודלו בספרד בעת שהוקם. בבניין התקיים יצור טבק להרחה ואף התנהלו מכירות פומביות של טבק. בשנת 1561 תיאר שגריר צרפת לפורטוגל, ז'אן ניקו, את תכונותיו הרפואיות של טבק להרחה כמרפא לכאבי ראש. לניקו מיוחסת הבאת טבק להרחה לטיפול בכאבי הראש הבלתי פוסקים מהם סבלה קטרינה דה מדיצ'י. דה מדיצ'י התרשמה כל כך מתכונותיו של הטבק להרחה עד שהחליטה כי מאותה עת יקרא בשם תבלין המלכה (Herba Regina), עובדה שסייעה להפצתו של הטבק באצולת צרפת.

סוגים
-----

* טבק הרחה **יבש** (לעיתים: "אירופי") – מבושם בדרך כלל בריחות שונים, או שהוספו לו חומרי טעם והוא נועד לשאיפה בנחירי האף. ריחות אופייניים לטבק הרחה יבש הם מגוון ריחות פרחים, מנטול, פירות שונים, או מגוון תבלינים.
* טבק הרחה **לח** (בארצות צפון אמריקה מכונה "טבק אמריקני" (באנגלית: American Snuff) – טבק שנהוג למורחו על החניכיים ואינו מיועד לשאיפה באף. קיימים שני סוגים עיקריים לטבק הלח, "מתקתק" ו"מלוח". כל אחד מן הסוגים מיוצר במגוון טעמים. טבק הרחה לח שונה מטבק לעיסה. מכירת טבק הרחה לח (להבדיל מטבק לעיסה, או סיגריות) אסורה בכל מדינות האיחוד האירופי, למעט שוודיה.

יהודים רבים נוהגים להריח טבק מקופסאות מתכת לאחר התפילה בשבת ולכבד מתפללים מקופסת הטבק האישית. לטבק נהגו לקרוא בטורקיה ״ברנוטי״, בתימן- ״בורדגאן״, בעיראק- "טטן" ובמזרח אירופה - "שמעק טבק" (טבק הרחה).

ראו גם
------

* תיבת ההרחה

קישורים חיצוניים
----------------

ויקישיתוף מדיה וקבצים בנושא **טבק הרחה** בוויקישיתוף
* אתר למנויים בלבד יאיר אטינגר, טבק הרחה מככב בבתי הכנסת, במיוחד ביום כיפור, באתר הארץ, 11 באוקטובר 2016
* טבק הרחה, באתר אנציקלופדיה בריטניקה (באנגלית)
* חן מלול, קופסאות הרחה בבתי כנסת, בבלוג "הספרנים" של הספרייה הלאומית, אפריל 2021

הערות שוליים
------------

1. ↑  World Health Organization (WHO) International Agency for Research on Cancer (IARC), Title: IARC Monographs on the Evaluation of Carcinogenic Risks to Humans, Volume 89, Smokeless Tobacco and Some Tobacco-specific N-Nitrosamines, Lyon, France, 2007, Historical Overview 1.1.2 Snuff taking, p. 43-47, ISBN 9789283212898
2. ↑  Porter, R. Teich, M.: Drugs and Narcotics in History, Cambridge University Press, 1997, p. 39.
3. ↑  EU Directive 2001/37/EC, on the Manufacture Presentation and Sale of Tobacco Pdoducts

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007551047505171
* GND: 4270950-7
* LCCN: sh85123810

 |
חייל של חיל האוויר עובר אימון במאמן טיסה של ירפ"א המדמה תרחיש של היפוקסיה
**יחידת רפואה אווירית** (**ירפ"א 112**) היא יחידה רפואית בחיל האוויר הישראלי.

בראש ירפ"א עומד קצין רפואה בדרגת סגן-אלוף, נכון לשנת 2023, מפקד ירפ"א הוא סא"ל ד"ר עומר טהורי. מפקד ירפ"א כפוף למפקדת קצין רפואה חילי (מקרפ"ח). מקום מושבה של היחידה הוא מחנה דורי בתל השומר; זוהי יחידת חיל האוויר היחידה (בנוסף למקרפ"ח, המשתמשת באותו המתקן) בתל השומר. מבין שתי היחידות אחראית ירפ"א למנהלת הבסיס, והשירותים השונים (רס"ר הבסיס, קצין הביטחון) שייכים כולם לירפ"א.

ירפ"א עוסקת בעיקר בבדיקות הכשירות הרפואית והפזיולוגית של אנשי צוות האוויר. במתקן היחידה מרפאה ובה רופאים מומחים מתחומים שונים המבצעים בדיקות שגרה לכל אנשי צוות האוויר בחיל האוויר. בנוסף מתבצעים ביחידה בחינות רפואיות למלש"בים המועמדים שקיבלו זימון לקורס טיס, או לסיירת מטכ"ל[דרוש מקור] וכן לצוערים בקורס הטיס עצמו. 

ביחידה נמצא גף פיזיולוגיה תעופתית המכיל מאמנים שונים אשר מדמים תנאים פזיולוגים אליהם צוותי אוויר עלולים להיחשף במהלך טיסה, אחד המתקנים הייחודיים האלו הוא מתקן התא-רום, המדמה את תנאי הלחץ וריכוז החמצן באוויר באירוע תקלה במערכת הדיחוס או במערכת החמצן. המאמן חושף ללחץ אטמוספירי נמוך ומאפשר אימוני היפוקסיה וראיית לילה תוך הסתכנות בבארוטראומה ובמחלת הדקומפרסיה. בנוסף נמצאים בגף סימולטור הורטיגון שמאמן תרחיש של התמצאות מרחבית שגויה, מאמן ROBD‏ (Reduced Oxygen Breathing Device, מדמה נשימה דלה בחמצן), מאמן AGSM (Anti G Straining Maneuver) המתרגל את הטכניקה הדרושה להתמודדות עם סכנות החשיפה לתנאי G גבוהים, ומאמן אמר"ל (אמצעי ראיית לילה). המיון בירפ"א הוא בין המחמירים בעולם[דרוש מקור].

היחידה מארגנת קורסים והכשרות לאנשי רפואה בחיל האוויר. אחת ההכשרות הקבועות היא "קורס רפואה אווירית", הניתן לאחדים מרופאי חיל האוויר והמכשיר אותם לטפל בבעיות רפואיות ייחודיות הקשורות לטיסה.

תחום בריאות תעסוקתית היושב תחת ירפ"א עוסק בבטיחות בעבודה עם גורמי סיכון כימיים ופיזיקליים ומספק מענה לכלל יחידות חיל האוויר.

במחנה ירפ"א שוכנת מפקדת קצין רפואה חילי של חיל האוויר, בה משרתים קצין רפואה חילי (קרפ"ח), ראש ענף מבצעים, קצין רפואת שיניים חילי (קרש"ח), וראש ענף פסיכולוגיה.

ראו גם
------

* המכון לרפואה ימית

קישורים חיצוניים
----------------

ויקישיתוף מדיה וקבצים בנושא **יחידת רפואה אווירית** בוויקישיתוף
* רוני קורן, ‏מינהל מקרקעי ישראל, **בטאון חיל האוויר** 211, אוגוסט 1996, באתר הספרייה הדיגיטלית להיסטוריה ומורשת חיל האויר
* שני פייס, ‏יד על הדופק, באתר חיל האוויר הישראלי
* מקדימים תרופה: מבחני הכשירות המורכבים שמצילים את חיי הטייסים, סרטון בערוץ "כאן | חדשות - תאגיד השידור הישראלי", באתר יוטיוב (אורך: 07:29)
**אוגמונדור כריסטינסון** (באיסלנדית: **Ögmundur Kristinsson**; נולד ב-19 ביוני 1989) הוא כדורגלן איסלנדי המשחק בעמדת השוער בנבחרת איסלנד.

קריירת מועדונים
---------------

### פראם

כריסטינסון התחיל את הקריירה שלו בפראם. ב-12 ביוני 2006 כריסטינסון ערך את הופעת הבכורה שלו בקבוצה הבוגרת במשחק הליגה נגד האוקר, כאשר הוא עוד לא בן 17. את המשחק ניצחה פראם 0–3.

כריסטינסון חזר לקבוצת הנוער ובעונת 2009 ערך את הופעתו השנייה בקבוצה. בעונת 2011 כריסטינסון הפך לשוער הראשון בקבוצה.

בסיום עונת 2013 נבחן במות'רוול ובסנדנס אולף, אך בסופו של דבר נשאר בפראם.

ב-7 ביולי 2020, כריסטינסון חתם באולימפיאקוס מליגת העל היוונית.

### ראנס

ב-16 ביולי 2014 כריסטינסון חתם לעונה בראנס מליגת העל הדנית. בעונה בה שיחק בראנס, כריסטינסון רשם רק ארבע הופעות ובתום העונה עזב את המועדון.

### האמרבי

ב-2 ביוני 2015 כריסטינסון חתם לשלוש עונות בהאמרבי מליגת העל השוודית. כריסטינסון שהגיע באמצע העונה בשוודיה, שיחק 15 משחקי ליגה עד לסיום העונה.

ב-15 במרץ 2016 כריסטינסון הבקיע את הפנדל המכריע בדו-קרב בעיטות עונשין במסגרת רבע גמר הגביע השוודי נגד א.י.ק סולנה.

### אקסלסיור

ב-31 באוגוסט 2017 כריסטינסון חתם באקסלסיור רוטרדם מליגת העל ההולנדית לעונה אחת עם אופציה לעונה נוספת.

### לאריסה

בתחילת קיץ 2018 כריסטינסון החל במשא ומתן עם מכבי פתח תקווה, אך בסופו של דבר כריסטינסון לא חתם בקבוצה. באוגוסט 2018 כריסטינסון חתם בלאריסה מליגת העל היוונית.

קריירה בינלאומית
----------------

ב-4 ביוני 2014 כריסטינסון ערך את הופעת הבכורה שלו בנבחרת איסלנד במשחק ידידות נגד אסטוניה. ב-13 באוקטובר 2015 כריסטינסון ערך את הופעת הבכורה שלו במסגרת רשמית במשחק נגד טורקיה במסגרת מוקדמות יורו 2016, משחק שבסיומו איסלנד העפילה ליורו 2016 לראשונה בתולדותיה.

כריסטינסון נכלל בסגל הנבחרת לקראת היורו, בו היא הגיעה עד לרבע הגמר.

תארים
-----

פראם
* הגביע האיסלנדי: 2013

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| **נבחרת איסלנד – יורו 2016** |
| --- |
| 1 האלדורסון • 
2 סייוורסון • 
3 הייקסון • 
4 הרמנסון • 
5 אינגסון • 
6 ר. סיגורדסון • 
7 גודמונדסון • 
8 ביארנסון • 
9 סיגת'ורסון • 
10 ג. סיגורדסון • 
11 פינבוגאסון • 
12 כריסטינסון •
13 יונסון • 
14 אאורנסון •
15 בדוורסון •
16 סיגוריונסון •
17 גונארסון •
18 ביארנסון •
19 מגנוסון •
20 הלפרדסון •
21 טרוסטאסון •
22 גודיונסן •
23 סקולאסון •
מאמן: לאגרבק & האלגרימסון | איסלנדאיסלנד |

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 1608152139974811100003
* WorldCat (עם VIAF): 1608152139974811100003

 |
**Beluga** (**בלוגה**) הוא יוטיובר אמריקאי המפרסם מערכונים קומיים וסרטונים קצרים, ובערוצי היוטיוב האחרים שלו גם סרטוני ממים וסרטונים בנושא משחקי וידאו.

הערוץ ותכניו
------------

ערוץ היוטיוב Beluga, אשר נקרא על שם דג הבלוגה, נפתח ב-26 בינואר 2017. הסרטון הראשון בו הועלה בפברואר 2021.

מרבית הסרטונים בערוץ הם מערכונים אקראיים המתרחשים בפלטפורמה דיסקורד, או סרטונים קצרים אחרים. הדמות המרכזית ברוב הסרטונים היא חתול בשם בלוגה, ומופיעים בהם גם חבריו וקרוביו של בלוגה, בשרתי הדיסקורד. הדמויות מתקשרות אחת עם השנייה בצ'אטים בתוך הפלטפורמה, ולא על ידי שיחות קוליות או פגישה פנים אל פנים. הערוץ כולל גם מגוון סרטוני גיימינג אחרים, של משחקי וידאו כדוגמת מיינקראפט, אשר אינם קשורים לסרטוני המערכונים. בלוגה נוהג להעלות סרטון חדש לערוץ מדי שלושה ימים.

תמונת הפרופיל של הערוץ, וזו השייכת לדמות של בלוגה, נלקחה מתוך מם אינטרנט משנת 2018 בשם "חתול מנומס" (Polite Cat). בתמונה מופיע חתול עם הבעת פנים ישירה אל המצלמה, שתוארה בהמשך כ"מנומסת" עם הפיכתה של התמונה לפופולרית.

נכון לנובמבר 2022, הערוץ מונה מעל ל-9.23 מיליון רשומים. בדצמבר 2021 נודע כי יוטיוב דירגו את הערוץ במקום הרביעי בקטגוריית "יוצרים פורצי דרך" לשנת 2021, במסגרת דירוג הסרטונים והיוצרים השנתי שלה. בנוסף, הערוץ Beluga היה לערוץ היוטיוב הצומח ביותר בהיסטוריה, כאשר הוא צבר מעל ל-7 מיליון מנויים תוך חודשים אחדים בלבד.

ערוצים אחרים
------------

Beluga מחזיק בשני ערוצי יוטיוב נוספים:

הערוץ הראשון הוא **Beluga Jr**, השייך כביכול לבנו הצעיר של בלוגה, אותו פתח ב-12 בפברואר 2017. ערוץ זה קשור בתכניו לערוץ Beluga הראשי. הערוץ צבר עד כה כ-472 אלף רשומים.

הערוץ השני הוא **Explore Lucid Dreaming**, אותו פתח ב-30 בספטמבר 2017. בערוץ זה בלוגה מפרסם סרטונים בנושא חלימה מודעת (Lucid dreaming), בהם הוא מדריך כיצד להגיע לחלום צלול, על ידי שיטות שונות הקיימות עבור כך. ערוץ זה הוא הראשון בו היוטיובר היה פעיל, על אף שהיה האחרון שנפתח. עם הגידול בפופולריות של הערוץ Beluga, הוא נהיה פחות פעיל בערוץ זה, אך ציין כי הוא עדיין מתכנן להעלות סרטונים. הערוץ צבר עד כה כ-1.08 מיליון רשומים.

על אף שלכאורה Beluga אמור היה להיות ערוץ משני של היוטיובר (כאשר הסרטון הראשון בערוץ זה הועלה רק ב-2021, למרות שנפתח בפועל כבר בתחילת 2017), הוא זכה לפופולריות הרבה ביותר מבין שלושת הערוצים.

לערוץ ישנן ערוצי פרודיה רבים השייכים כביכול לחברים של בלוגה.

קישורים חיצוניים
----------------

**Beluga**

* Beluga, ברשת החברתית אקס (טוויטר)
* Beluga, ברשת החברתית אינסטגרם
* Beluga, סרטונים בערוץ היוטיוב

**Beluga Jr.**

* סרטונים בערוץ של Beluga Jr. באתר יוטיוב

**Explore Lucid Dreaming**

* Explore Lucid Dreaming, ברשת החברתית אינסטגרם
* סרטונים בערוץ של Explore Lucid Dreaming, באתר יוטיוב

הערות שוליים
------------

1. ↑  Beluga - About, YouTube
2. ↑  *It's Mathematically Unlikely You Will Watch This*, Beluga, YouTube
3. ↑  Polite Cat Meme: Is This Viral Image of a Cat Real or Fake?, The Daily Dot, ‏1 בספטמבר 2018
4. ↑  Jennifer Bisset, YouTube names the top 10 most-viewed videos uploaded in 2021, CNET, ‏3 בנובמבר 2021
5. ↑  What Kind of Cat Breed Is Beluga? - Excited Cats, Excited Cats, ‏3 באפריל 2022
6. ↑  Beluga Jr. - About, YouTube
7. ↑  Explore Lucid Dreaming - About, YouTube

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"Beluga"**.
בית הכנסת בסוחומי
**יהדות אבחזיה** היא קהילה יהודית שמתקיימת עוד מהמאה ה-19. האוכלוסייה היהודית של אבחזיה מורכבת מיהודים אשכנזים, גאורגים וקבוצות אתניות יהודיות נוספות. האוכלוסייה היהודית-אבחזית גדלה לאחר שילוב שטח אבחזיה באימפריה הרוסית באמצע המאה ה-19. עם זאת, רוב היהודים עזבו או פונו מאבחזיה כתוצאה מהסכסוך האבחזי-גאורגי בשנים 1992–1993, ונכון ל-2013, הקהילה מונה מתחת ל-150 אנשים בלבד.

היסטוריה
--------

חיל מצב רוסי הותקן בסוחומי בשנות ה-40 של המאה ה-20, שכן מבצרו היה חלק מקו ההגנה של הים השחור, ויהודים מאזורים רבים של גאורגיה, במיוחד מקולשי, התיישבו בעיירה. כפי שעולה מתוצאות מפקד האוכלוסין של 1897, היו בסוחומי גם יהודים אשכנזים רבים. בית כנסת נבנה באזור בעשור הראשון של המאה ה-20.

בתקופה הסובייטית גדלה מאוד האוכלוסייה היהודית באבחזיה, אך הקהילה היהודית בסוחומי נותרה הגדולה ביותר באבחזיה. לפי מפקד האוכלוסין של 1926, התגוררו באבחזיה כ-1,100 יהודים, רובם אשכנזים (702) וגאורגים (215). הקהילה היהודית של סוחומי הוכרה רשמית על ידי השלטונות הסובייטיים בשנת 1945, ממש בסוף מלחמת העולם השנייה. יהודי אבחזיה סבלו בשנות ה-40 וה-50, כמו שאר יהודי ברית המועצות, מקמפיינים אנטישמיים. בית הכנסת סוחומי נהרס באוקטובר 1951 (על פי גרסתם של הסובייטים, שטחו היה נחוץ לפיתוח עירוני). האוכלוסייה היהודית גדלה לכ-3,500 ב-1959, אך רבים מהם היגרו לישראל ולמקומות אחרים בשנות ה-70.

עם קריסתה של ברית המועצות בסוף שנות ה-80, החלו להתפתח סכסוכים אתניים באבחזיה. עם פרוץ הסכסוך האבחזי-גאורגי באוגוסט 1992. כל היהודים שביקשו לברוח מהרפובליקה הצעירה פונו על ידי הסוכנות היהודית והתיישבו בישראל. המעטים שנותרו היו יהודי אשכנז. אלו שלא היגרו למקומות אחרים ונשארו בשטחי אבחזיה, נאלצו לסבול מסופו של הסכסוך ומהטיהור האתני של הגאורגים מאבחזיה.

רוב היהודים אשר בחרו להישאר באבחזיה הם קשישים, גילם הממוצע עמד על 72 בשנת 2004.

רבקה כהן, שגרירת ישראל בגאורגיה, ביקרה באבחזיה ביולי 2004.
נכון ל-2013, אוכלוסיית אבחזיה מונה מתחת ל-150 אנשים בלבד.

הערות שוליים
------------

1. 1 2 3  Демоскоп Weekly - Приложение. Справочник статистических показателей. www.demoscope.ru
2. ↑  Yaacov Ro'i, Yaʿaḳov Roʾi, **Jews and Jewish Life in Russia and the Soviet Union**, Psychology Press, 1995, מסת"ב 978-0-7146-4619-0. (באנגלית)
3. ↑  Этническая дискриминация: абхазы в Краснодарском крае, old.memo.ru
4. ↑  Georgia Virtual Jewish History Tour, www.jewishvirtuallibrary.org